Történelem - régmúlt

A történelem az Istenidő után az első hajnallal kezdődik Gloranthán. Az éveket általában innen számolják, ez a Szoláris Idő (Solar Time - ST). Három nagy korszakra szokás osztani a történelmet: Első avagy Hajnal korra, Második avagy Birodalmak korára és Harmadik avagy Modern korra.

Itt elsősorban a Sárkányhágót érintő eseményekről lesz szó.

# 1. Hajnal kor

A történelem hajnalát béke és harmónia  jellemezte, amikor a különböző ősi fajok, népek, és az istenségek barátságban és jólétben éltek. Az Első vagy Egység Tanács a káosz elleni közös harc után jött létre Sárkányhágóban, hogy a különböző fajok békés együttélését biztosítsa.

Azonban ez a harmónia idővel megtört, ellentétek alakultak ki, és az egység felbomlott. Egy nomád fenyegetés kivédésére alakult meg a Második Tanács, ami már egy harcias szervezet volt. A tanács bizonyos tagjai azt tűzték ki célul, hogy visszahozzák az Istenidőket, amit mások (például a trollok és sárkánygyíkok) elleneztek, és elhagyták a tanácsot. A csonka tanáncs 375-ben egy hatalmas rituálé segítségével megteremtett (vagy feltámasztott) egy új istenséget Niszalort.

## Fény Birodalma

Ez az istenség ellentmondásos megítélésű Gloranthán. A követői szerint ő a megvilágosodott isten, aki mélyebb bölcsességre tanítja az emberiséget. A vallása fokozatosan elterjedt, és ez lett a Fény birodalma, aminek központja Pelória nyugati felén Dorasztorban volt. Ellenfelei szerint viszont ő egy csaló káosz isten Gbaji, akinek tanítása a káosz betörséséhez vezetett.

A vallás terjedésének végül egy Arkat nevű hős vetett véget. Ő élete céljává tette, hogy leszámoljon Gbajival, és ez számtalan kaland, háború, kudarc és hősi küldetés után végül sikerült. 450-ben megostromolta és lerombolta a Fény birodalmának fővárosát, és elpusztította Gbajit.

# 2. Birodalmak kora

A második korra hatalmas birodalmak felemelkedése és bukása jellemző. Ezek közül kettő érdemel említést.

## Sárkánybarátok Birodalma

A Sárkánybarátok Birodalma a nevének megfelelően a sárkányok titkos tudásának felhasználásával épült ki. Központja Sárkányhágóban volt. Vagy 500 évig létezett, de fokozatosan elfajzott. A vezetők egyre kevésbé törődtek az emberekkel, csak a misztikus sárkány mágiával foglalkoztak, és isteneknek járó tiszteletet vártak el. A sárkánygyíkok úgy ítélték meg, a birodalom félreértette a tanításaikat, és 1042-ben leszámoltak a vezetőivel. Azonban az emberek a sárkánygyíkokkal azonosították az elnyomó birodalmat, ezért hatalmas sereggel támadtak a sárkánygyíkok városaira Sárkányhágóban, amit viszont a valódi sárkányok nem néztek tétlenül, és a tér és idő minden szegletéből összegyűlve elfogyasztották a támadókat. Ez volt a Sárkánygyilok Háború 1120-ban. Ezt követően jó ideig nem éltek emberek Sárkányhágóban, határait mágia védte, amin ember nem léphetett át.

## Középtengeri Birodalom

A másik nagy birodalom a Középtengeri Birodalom. Ezt Jrustella szigeténről származó hajósok és varázslók hozták létre. Hajóikkal és mágiájukkal meghódították a világ jó részén a partvidéki területeket. Az istenfigyelők voltak a vezetőik, akik hatalmas varázslók voltak, és Malkioni filozófiának megfelelően nem tisztelték az isteneket, hanem a saját erejükre támaszkodtak. Ez a hübrisz okozta a birodalom végzetét. Olyan erőkkel kezdtek játszani, amiket nem értettek teljesen, és kivívták az istenek haragját. Lázadások, háborúk és természeti katasztrófák sora tépázta meg a birodalmat, majd egy nagy földrengés, ami elpusztította Jrustelát és Sésnelát, és végül 940-ben bekövetkezett a Lezárás, aminek hatására a tengerek hajózhatatlanná váltak.

# 3. Modern kor

## Lunár Birodalom

A harmadik korban új birodalmak bukkantak fel. A legjelentősebb a Lunár birodalom Sárkányhágótól északra Pelóriában. Ezen a területen létezett egy Yelm napistent imádó ősi civilizáció a Dara Happán birodalom, a harmadkor elején viszont ez a terület a nyugati Karmány birodalomhoz tartozott. 1220-ban hét ember, négy nő és három férfi,  sikeresen végrehajtott egy hősi küldetést, aminek következtében emberi alakban újjászületett a Nagy Sötétség idején elpusztult Vörös Holdistennő. Támogatói száma gyorsan növekedett, és egyre nagyobb területre terjesztette ki hatalmát. Filozófiájában az egyensúlyt kereste, és felhasználta minden vallási irányzat (a sámánizmus, a politeizmis, a miszticizmus és a magas mágia) tanítását. Egy hősi küldetésen megjárta az alvilágot, megismerte Niszalor tanításait, elfogadta a káoszt, és a Karmazsin Denevér hátán tért vissza a világba. Mikor 1247-ben megszilárdította a birodalmát, és kivívta az istenek elismerését, egy nagy darab földet kiszakítva a levegőbe emelkedett mint a Vörös Hold. Azóta látható az égen a különböző holdfázisokat mutatva, itt a földön pedig a fia a Vörös Császár uralkodik, aki halála után mindig új testben jelenik meg.

A birodalom története a terjeszkedések és bukások ciklusa. Több alkalommal nézett szembe olyan ellenféllel ami majdnem a teljes megsemmisüléséhez vezetett, de mindig felállt, és erősebb lett mint korábban. Ebben a császár lányai vagy más néven inspirációi játszottak fő szerepet. Ők félisteni hatalmú nők, akik a birodalom segítségére voltak a nehéz időkben. A birodalom terjeszkedését egy idő után északon a jégpuszták, nyugaton egy mágikus határzár (Szidrics Átok), és keleten Pent pusztái tették lehetetlenné, ezért a birodalom dél felé fordult.

## Szent Ország

Egy másik birodalom a Sárkányhágótól délre található Szent Ország. Hat egymástól független országrészből áll: a gazdag városias Eszrólia, az órlánti nép által lakott Hörtföld, a vulkáni Caladraföld, az istentelen varázslók által lakott Isten feledett, az öbölben található Jobb Kar szigetek, és az Árnyfennsík. Ezt a terültet egy troll félisten, az Egyedül Igazán Öreg tartotta uralma alatt az Árnyfennsíkon található palotájából. 1313-ban egy Belintár nevű ember úszott partra itt, sereget gyűjtött, és elkezdte a háborúját az Öreg ellen. Próbálkozása csodálatos módon sikeres volt, és 1318-ra legyőzte ellenfelét. Ezt követően megalapította a Szent Országot, egy szigeten felépítette fővárosát a Csodák városát, és istenkirályként uralkodott. Mikor teste megöregedett, megrendezte a Szerencse és Halál Mestereinek játékát, aminek végén lelke a játék győztesének testébe szállt, és ez utána rendszeresen megismétlődött.

## Sárkányhágó vidéke

A Sárkányhágó vidékét jó ideig elkerülték az emberek. Sárkánygyíkok, aldriámok (elfek), uzok (trollok), mosztálok (törpék) és állatemberek életek itt, és háborúztak néhanapján egymással. Az első emberek akik megjelentek a Tisztavérű Losanép menekültjei voltak. Eredetileg Pent pusztájának napisten hívő lovas népei közé tartoztak, és a Sárkánybarátok Birodalma idején kerültek Prax pusztáira. Egy ideig tolerálták őket a lovat tabunak tekintő nomádok, de mikor egy háborúban meggyengültek, ellenük fordultak, és majdnem kiírtották őket. 1250-ben a nép maradéka a Sárkányhágóba menekült, ahol az állatemberek segítségével új otthonra leltek.

A Sárkánygyilok háború a Sárkányhágóban lakó órlánti népességet kettészakította, így az újra betelepedés is két oldalról, északról és délről történt. Délről, Hörtföldről, 1300 körül kezdtek északra húzódni az hörtling törzsek, majd nem sokkal később Belintár háborúja a Szent Országban menekültek tömegét indította északra.

Északról a Lunár birodalom terjeszkedése miatt kezdtek délre húzódni a Pelóriában lakó órlánti törzsek. Elsőnek egy Arim nevű órlánt pap érkezett, aki megalapította a Társh királyságot. Felfedezték az ősi Pusztító Föld oltárt a Kero Fin árnyékában, ami a királyság fő spirituális központjává vált. A lovasnéppel kezdetben baráti volt a viszony, de aztán ellenségessé vált.

1455-ben a lovasnépnél megjelent az első Tollas Lókirálynő, aki a Föld istennő legfőbb papnője lett Sárkányhágóban. Hagyományosán a Nap király volt a legfőbb vezető a lovasnép körében, de a királynő rivalizálni kezdett vele, és 1470-re ő került ki győztesen a küzdelemből. Azóta ő a lovasnép fő vezetője.

1470 után délről érkezett egy hős Sárkányhágó keleti vidékére. Száltarnak hívták, és született vezető volt. Sok munkával békés úton egyesítette az itt élő törzseket, közös királyságot hozva létre vezetésével. Uralkodása alatt utakat épített, fejlesztette a kereskedelmet, templomokat és városokat emelt, köztük új fővárosát Merészhont. 1495-ben elnyerte a Tollas Lókirálynő kezét, és házasságuk után ők lettek Sárkányhágó királya és királynője.

A Társh királyságba 1490-ben egy érdekes nő érkezett a Lunár birodalomból, Honíl a művésznő, a Vörös császár harmadik inspirációja. A földrengető templom papnőitől kezdve a királyig mindenkit elbűvölt művészetével. A királyt annyira rabul ejtette, hogy feleségül is vette, de vesztére, mert a nászéjszaka után a király eltűnt. Honíl átvette az uralmat a még meg sem született fia régenseként, a kirobbanó felkelést lunár segítséggel leverte, és a lázadók délre a Kero Fin környékére szorultak vissza. A lunárok  egy sikeres felkelést követő rövid időszakot (17 év) leszámítva tartósan berendezkedtek a Társh királyságba, gyakorlatilag a birodalom egy provinciájává vált. Egy itt épült Hold templom felszentelésével kiterjesztették a Fényhatárt, ami mágikusan is megerősítette az uralmukat.

Így 1500-ra kialakult az a politikai helyzet, ami sokáig fennállt Sárkányhágó vidékén. Társh királyságának trónján  a Lunár birodalomhoz hű királyok ülnek, míg Száltar királyai szemben állnak a birodalommal. A Tisztavérű Lovasnép pedig a Tollas Lókirálynő döntésétől függően állt valamelyik félhez.

Sárkányhágó nem csak katonai szempontból, hanem a kereskedelem szempontjából is nagyon fontossá vált. Itt vezet ugyanis a kereskedelmi út a Lunár Birodalom és a Szent Ország közt. Ez különösen az után vált jelentőssé, miután 1580-ban Nocsét városában egy hős, Dormal, felfedezte a tengeri hajózás titkát, megnyitva a tengereket a kereskedelem előtt. A Lunár Birodalom számára különösen fontossá vált, egy tengeri kikötő megszerzése. De ez már a közelmúlt történelme.